google/wiki40b huggingface dataset:
גלנהאוזן

היסטוריה

גלנהאוזן נוסדה בשנת 1170 על ידי פרידריך הראשון-ברברוסה, שאף התגורר בה תקופה מסוימת. לכן, גלנהאוזן מכונה עד היום, כמו ארבע ערים נוספות שבהם התגורר, "עירו של ברברוסה" (Barbarossastadt). המיקום להקמת העיר נבחר בהתאמה להצטלבות הדרכים שבין הדרך המלכותית (Via Regia) שקישרה בין פרנקפורט ולייפציג, ומספר דרכי מסחר חשובות. העיר הוקמה על בסיסן של שלוש שכונות עתיקות המקושרות ביניהן ברחובות ומוקפות חומה. לאחר ההקמה זכתה גלנהאוזן בהטבות מסחריות, כגון החובה על סוחרים שעברו בה, להציע בה את מרכולתם במשך מספר ימים לפני שימשיכו בדרכם. העיר הפכה למרכז מסחרי ואף עמדה בראש איגוד של 16 ערים נוספות באזור. מכרות של עפרות מתכת הממוקמים מדרום לעיר, מוזכרים בכתובים משנת 1400.
תקופת השגשוג של העיר הייתה קצרה, כאשר בשנת 1326 היא שועבדה על ידי לודוויג הרביעי, קיסר האימפריה הרומית הקדושה לטובת הדוכסות של הנאו. לאחר מלחמת שלושים השנה איבדה מחשיבותה. במאה ה-19 סופחה העיר לשטחה של פרוסיה וכתוצאה ממהלך הגידול הכלכלי בתקופה זו, הפכה למרכז תעשיית הגומי בגרמניה. בשנת 1974 איבדה גלנהאוזן את מעמדה כעיר מחוז אך מעמד זה הושב לה בשנת 2005.

יהודים

חיים יהודיים התקיימו בגלנהאוזן מאז המאה ה-13. בית הכנסת בעיר מוזכר לראשונה בשנת 1348. הוא נהרס ככל הנראה בסוף המאה ה-16 אך לא נמצאו שרידים ארכאולוגיים שלו. כשנה לאחר מכן בתקופת המוות השחור, התבצע פוגרום ביהודי העיר שבו נשרפו כולם. למרות זאת חזרו יהודים להתגורר בעיר, ובית ספר יהודי הוקם שוב בשנת 1352. בשנת 1356 מוכרז "רחוב היהודים" (Judengasse ) באזור שבו התגוררה הקהילה המקומית. גירוש נוסף של יהודי העיר התרחש בשנת 1576 אך הם חזרו להתגורר בעיר בשנת 1599.
הדוכס פיליפ לודוויג השני מהנאו-מינצנברג, עודד התיישבות של יהודים באזור שבשליטתו על מנת לעודד ולקדם את חיי הכלכלה והמסחר. בית כנסת חדש הוקם ב-1601, ככל הנראה על שרידיו של בית הכנסת העתיק, במרכזה של העיר העתיקה. הוא נהרס ביחד עם כל העיר במהלך מלחמת שלושים השנה. בשנת 1650 הוקם שוב באותו המקום בית כנסת שנהרס גם הוא.
בית הכנסת המודרני הוקם בשנת 1734 בסגנון הבארוק, והוא חודש והורחב בשנת 1834. הקהילה היהודית המשיכה להתקיים ולשגשג עד לשנת 1933 ועליית הנאצים לשלטון. המבנה שרד את פוגרום ליל הבדולח מכיוון שבתקופה זו נטשו כבר כל היהודים את העיר, והקהילה מכרה את המבנה בהתאם לחוקי נירנברג ביחד עם המבנים הצמודים אליו ששימשו כמקווה, בית ספר ובית מגורי הרב, והעיר הוכרזה כ"נקייה מיהודים". משנת 1986 משמש מבנה בית הכנסת כמרכז תרבות ומפגש עירוני.
בית הקברות היהודי בעיר נמצא מחוץ לחומות העיר העתיקה. הוא פעל מסוף ימי הביניים ועד 1938.

כיום

העיר גלנהאוזן ממוקמת על "דרך האגדות" התיירותית של גרמניה. בין השנים 2007 ועד 2013 היה המרכז הגאוגרפי של האיחוד האירופי ממוקם בשדה חיטה בפאתי העיר.
בתקופה שלאחר מלחמת העולם השנייה שכן בפאתי העיר מחנה צבאי גדול של צבא ארצות הברית אשר פונה בשנות ה-90. העיר מקושרת היטב מבחינה תחבורתית הן לרשת הכבישים הארצית המהירה והן באמצעות רכבת. ממערב לעיר ממוקם שדה תעופה קטן המיועד לתעופה קלה.
בעיר שלושה מוזיאונים: להיסטוריה מקומית, לשעונים ולתעופה. ניתן לבקר בארמון הקיסרי ובמגדל המכשפות מהמאה ה-15. בעיר כנסייה פרוטסטנטית וכנסייה קתולית בתי ספר ועיתון מקומי.
הנס גדה

תחילת הקריירה

גדה נולד ב-19 בפברואר 1852 לאביו אלכסנדר ולאשתו אליזבת אמילי לבית פרנקה, בקולברג שהשתייכה לממלכת פרוסיה. ב-1870 התגייס לצבא הגרמני הקיסרי ולחם בשורותיו במלחמת פרוסיה צרפת, וקיבל על כך את צלב הברזל. לאחר מכן מילא בצבא תפקידי פיקוד ומטה, בשנת 1900 מונה למפקד החטיבה ה-84, ובשנת 1904 מונה למפקד הדיוויזיה ה-33.

מלחמת העולם הראשונה ואחריתו

עם פרוץ מלחמת העולם הראשונה היה גדה סגן מפקד הקורפוס ה-14 (באדן) שהיה חלק מהארמייה השביעית ולחם בחזית המערבית. ונטל חלק בקרב מילוז, ולאחר מכן השתתף בקרב לורן שבה נבלמה המתקפה הצרפתית, תוך שימוש בטקטיקת נסיגה ומשיכת הכוחות התוקפים לעמדות הגנה מוכנות מראש. ב-19 בספטמבר 1914 מונה גדה למפקד פלגת הארמייה B - גדה שתפסה את מקום הארמייה השביעית שעברה להילחם בצפון. על הצלחתו בקרבות קיבל גדה ב-25 באוגוסט 1915 את העיטור פור לה מריט. 
ב-3 בספטמבר 1916 פרש גדה מתפקידו עקב מחלה קשה, וב-16 בספטמבר 1916 מת בפרייבורג, בן 64.
אל-חדית' אל-קודסי

אל-חדית' אל-קֻודְסִי (בערבית: الحديث القدسي ; מילולית: מקודשת, טהורה וזכה) הוא סוג מסוגיו של החדית', אשר על פי המסורת האסלאמית, תוכנו מיוחס לאללה, כלומר נמסרה מאללה למוחמד, והוא שמסר אותה לממשיכיו.

הגדרת החדית' הקודסי

הגדרתו המילולית היא "המסורה המקודשת" או "החדית' הקדוש".
הגדרתו השרעית היא: אמירה המיוחסת לנביא מוחמד, בעוד שתוכנה ומהותה מיוחסים לאללה.
בניגוד לחדית' רגיל, בו יש חשיבות רבה לשרשרת המוסרים (אסנאד) ולאמינותם, בחדית' הקודסי כמעט שאין התייחסות לשרשרת המוסרים.

דוגמה לחדית' קודסי: 
אמר הנביא מוחמד: אללה אמר: "הוי בן האדם, תשקיע בצדקה, ואני אשקיע בך"
 (رسول اللَّه صلى الله عليه وسلم قال قال اللَّهُ أَنْفِقْ يَا ابْنَ آدَمَ أُنْفِقْ عَلَيْك).
דוגמאות נוספות: אללה אמר "הוצא כספים לצדקה, ואני אוציא כספים עליך"; "הוי עבדי, אסרי על עצמי לעשוק, והעושק אסור ביניכם. אל תעשקו אחד את השני".
חדית' קודסי נפוץ יותר בקרב האסלאם השיעי ובקרב חוגים מיסטיים (למשל בסופיות). דוגמה לחדית' קודסי הנפוץ בחוגים צופיים בגרסאות רבות:
הייתי אוצר גנוז ורציתי להיות נודע. לכן בראתי את הבריאה כדי שאיוודע. 

(کنت کنزاً مخفیاً فأحببت أن أعرف فخلقت الخلق لکی أعرف)
עורק הקיבה והפדר הימני

אנטומיה

העורק מתפצל מעורק הקיבה והתריסריון ונע מימין לשמאל לאורך העקומה הגדולה של הקיבה, בין שכבותיו של הפדר הגדול. בסופו הוא משיק עם עורק הקיבה והפדר השמאלי, המסתעף מעורק הטחול. למעט באזור שוער הקיבה, שם הוא במגע ישיר עם הקיבה, העורק נמצא במרחק של עובי אצבע מהעקומה הגדולה.
מהעורק מסתעפים ענפים מרובים. ענפי הקיבה (rami gastrici) עולים ומספקים דם הן לחלקיה הקדמים והן לחלקיה האחוריים של הקיבה, ואילו ענפי הפדר (rami omentales) יורדים ומספקים דם לפדר הגדול ובסופם הם משיקים לענפים מעורק המעי הגס האמצעי.

היבטים קליניים

עורק הקיבה והפדר הימני היה לעורק הראשון שבו נעשה שימוש כשתל בניתוח מעקפים. הניתוח התבצע בשנת 1984 על ידי ג'ון פים ועמיתיו מאוניברסיטת קווינס בקנדה. עורק זה הפך לחלופה מקובלת במקרים שבהם לא ניתן להשתיל את אחד הוורידים הספונים. המקום המועדף להשתלתו הוא לדופן שריר הלב האחורית, כגון לעורק הכלילי הימני ולענף האחורי היורד.
אלקסיתימיה

אלקסיתימיה (Alexithymia) היא חוסר יכולת להרגיש, להביע או לזהות רגשות. התופעה קיימת ב-10% מהאוכלוסייה, ומופיעה בעיקר אצל גברים. אלקסיתימיה אינה מוגדרת כהפרעה נפשית או אישיותית, אלא כתופעה רגילה. אין כיום תרופה או פתרון לאלקסיתימיה.
הפסיכותרפיסט פטר סיפנאוס היה הראשון שטבע את המושג אליקסיתימיה ב-1973. הוא הבחין בכך שתופעה זו מאפינת אנשים שמתקשים לתאר במילים ולהבחין בשונות שבין רגשותיהם, הם לעיתים נאלצים לבטא אותם באמצעות סמפטומים גופניים.

אלקסיתימיה נורמטיבית אצל גברים

אלקסיתימה קיימת ב-10% מהאוכלוסייה ומופיעה בעיקר אצל גברים.
לבנט טבע את המושג אליקסיטימיה נורמטיבית על מנת להגדיר לקות שמאפיינת בעיקר גברים אשר אינם מודעים לרגשותיהם ולעיתים גם לתחושותיהן הגופניות. הסבר הנפוץ לקושי זה הוא כי גברים מתקשים לבטא את רגשותיהם ובעיקר את רגשותיהם הפגיעים (חוסר אונים, עצב, בושה, פחד וכדומה) . כמו כן חוקרים גורסים כי קיים קשר ישיר בין קושי זה ותהליך חיברות לגבריות.
המעגל החברתי הראשון התורם להתפתחות התופעה נבנה במערכת יחסיו של התינוק עם הדמויות ההוריות הראשונות. מנגנון דיכוי הרגשות מתפתח כבר בשלב הפרה אדיפלי בו הילד חווה "אחרות מהאם"
הוא לומד לפתח זהות אופוזיציונית מולה, ובהתאם לציווי החברתי-תרבותי, להתקרב לאביו ולהזדהות עמו. גם האב בדרך כלל אינו נוטה לבטא את רגשותיו הפגיעים ולכן מתקשה ללמד את בנו כיצד להתמודד עם רגשות אלו.
בתרבות הנוכחית, ההורים ובעיקר קבוצת השווים, מלמדים בנים שעליהם להסתיר את רגשותיהם. כך הופכת הבושה – על קיומם של רגשות פגיעים – לרגש המרכזי בעיצוב החוויה של גברים, אף שהיא נותרת לא מודעת.
בהמשך, התפתחותו של הילד נבנה באמצעות המעגל השני באינטראקציה עם הסביבה החברתית שבה הוא יגדל. .לתהליכי ההתקשרות והחברות השפעה מכרעת על התנהלותם של הגברים בחברה. בתרבות הנוכחית יש עידוד להדחיק כל רגש של פגיעות אצל גברים ולהמירו לרגשות של כעס ותוקפנות. בהיעדר לגיטימציה לביטוי קשייו הרגשיים, הוא נאלץ להסוותם ולמצוא בהם דרכי ביטוי חלופיות של אדישות או תוקפנות. כל עוד מדובר במצבי שיגרה, משרתת מסיכה זו את הגבר באופן המאפשר לו להימנע מעימות ישיר עם רגשותיו, אך במצבי משבר עלול להיסדק מעטה ההגנה השברירי אשר הגן על הגבר מפני המגע עם רגשותיו.

טיפול ואבחנה

השאלון המקובל לאבחון אליקסיתימיה נורמטיבית הוא (Normative Male Alexithymia Scale (NMAS. קיימת חשיבות שאנשי מקצוע המזהים קושי זה בקרב גברים יעזרו להם לפתח שפה רגשית שתקדם אותם לקראת שינוי ורווחה נפשית. יש הסוברים שטיפול בגישה אנליטית או פסיכודינאמית אינו מתאים לרובם וכי הגישה המתאימה היא טיפול קוגניטיבי התנהגותי. המטרה הטיפולית בטיפול זה, בכל גישה שהיא, היא לחזק את היכולות לזהות ולהבין רגשות. קיים צורך שאנשי המקצוע ידריכו באמצעות כלים פסיכודקטטים את המטופלים באופן פעיל. גברים הלומדים בתהליך הטיפולי מדווחים על מוטיבציה גבוהה יותר לתהליך השינוי. פיתוח וטיפוח שפה רגשית, הן באמצעות כלים פסיכו דידקטיים והן באמצעות חשיפת רגשות המטפל/ת בתקשורת עם המטופל, מקדמים דיאלוג פתוח וישיר עם גברים.
בנוסף, לעיתים רגשות באים לידי ביטוי גופני המתבטא בין היתר, בדיווחים על כאבים פיזיים, אי שקט, התנהגות אגרסיבית ואלימה, פעילות יתר, או לחלופין עייפות וחוסר אנרגיה – יש לשלב בטיפול אלמטיים מתוך ההתנהגות הפיזית הגברית. מוצע כי הטיפול ילווה מטלות לביצוע בין הפגישות, ובהם, בין היתר, פעילות גופנית. התנהלות פיזית זו, עלולה לווסת את ההתנהלות הרגשית ולאפשר איזון מחודש.
ארלינג הולאנד

ברינה

הוא הצטרף לאקדמיה של קבוצת ברינה. בעונת 2015/2016, שיחק בקבוצת המילואים ברינה 2 והרשים כשהבקיע 18 שערים ב-14 משחקים. הופעותיו בקבוצת המילואים הובילו אותו, בגיל 15, לקבוצה הבוגרת, במדיה הופיע לראשונה ב-12 במאי 2016 במשחק הליגה השנייה נגד רנהיים.

מולדה

ב-1 בפברואר 2017, מולדה הודיעה על החתמתו של ארלינג הולאנד. הוא ערך את הופעת הבכורה שלו ב-26 באפריל 2017 במשחק הגביע הנורווגי נגד וולדה. את הופעת הבכורה בליגה ערך ב-4 ביוני 2017, כאשר נכנס כמחליף בדקה ה-71 במשחק נגד סארספבורג 08. הוא קיבל כרטיס צהוב אחרי 65 שניות על המגרש. הוא הבקיע את שער הבכורה במדי מולדה בניצחון 3-2 על וולדה ב-26 באפריל 2017 במסגרת הגביע הנורווגי. הוא הבקיע את שער הניצחון בדקה ה-77, שהיה לשער הבכורה שלו בליגת Eliteserien.
ב-1 ביולי 2018, הבקיע 4 שערים נגד בראן תוך 21 דקות כשהוא מבטיח לקבוצתו ניצחון  4-0 נגד מוליכת הליגה, שהייתה ללא ספיגה עד למשחק זה. הוא הבקיע שלושער בתוך 11 דקות ו-2 שניות, כאשר כל ארבעת השערים הובקעו תוך 17 דקות ו-4 שניות.  במשחק נכח צייד כשרונות של קבוצת מנצ'סטר יונייטד. מאמן מולדה, אולה גונאר סולשיאר השווה את כשרונו של הולאנד לזה של רומלו לוקאקו וחשף שהמועדון דחה מספר הצעות מחיר עבור הולאנד ממועדונים שונים. במשחק הבא ב-8 ביולי, הולאנד המשיך את יכולתו הנפלאה כאשר הוא הבקיע שני שערים ובישל אחד נוסף בניצחון 5-1 על ואלרנגה. הולאנד גם הבקיע במדי מולדה בניצחון 3-0 במסגרת הליגה האירופית נגד לאצ'י בבית, ב-26 ביולי 2018.

רד בול זלצבורג

ב-19 באוגוסט 2018 חתם ברד בול זלצבורג לחוזה למשך 5 שנים, החל מה-1 בינואר 2019. בספטמבר 2019 עלה במדי זלצבורג במסגרת משחק שלב הבתים בליגת האלופות שבו הבקיע שלושער בניצחון קבוצתו 6:2.

קריירת נבחרות

הולאנד מייצג את נורווגיה בנבחרות בקבוצות גיל שונות. ב-27 במרץ 2018, הוא הבקיע שלושער במשחק נגד סקוטלנד שהסתיים בניצחון 5-4 שסייע לנורווגיה העפלה לשלב הבא במוקדמות יורו 2018 עד גיל 19.
ב-22 ביולי 2018, הבקיע במדי הנבחרת בשוויון 1-1 נגד איטליה במסגרת יורו 2018, שער שהצעיד את נורווגיה קדימה לפני שאיטליה השוותה משערו של מויס קין.
ב-30 במאי 2019, במסגרת משחקי שלב הבתים של גביע העולם בכדורגל עד גיל 20, כבש תשיעייה בניצחון נבחרתו 12–0 על נבחרת הונדורס עד גיל 20, ובכך קבע את שיא הכיבושים במשחק בודד אי פעם בטורניר.

חיים אישיים

הולאנד הוא בנו של בלם לידס יונייטד ומנצ'סטר סיטי לשעבר אלף-אינגה הולאנד. גם הולאנד עצמו הוא אוהד מושבע של לידס יונייטד.
קו J/Z של הרכבת התחתית של ניו יורק

מסלול הקו

הקו מתחיל את מסלולו בדרום מנהטן תחתית. הקו נוסע מעט לכיוון צפונה אך באזור לואר איסט סייד הוא פונה מזרחה ונכנס לברוקלין דרך גשר ויליאמסבורג. לאחר הגשר נוסע הקו במסלול אלכסוני לכיוון דרום מזרח על קו התפר שבין ברוקלין וקווינס. סמוך לאזור פלטבוש פונה הקו לכיוון צפון מזרח ונוסע במסלול אלכסוני עד לג'מייקה שבצפון מזרח קווינס שם תחנתו הסופית.
ראג'ה ניינגולן

קריירת מועדונים

ניינגולן נולד באנטוורפן לאם ממוצא פלמי ולאב ממוצא אינדונזי. ניינגולן התחיל את הקריירה שלו במחלקת הנוער של ג'רמינל בירסחוט ובשנת 2005 עבר לפיאצ'נצה. בעונת 2007/2008 עלה לקבוצה הבוגרת.
ב-27 בינואר 2010 הושאל לקליארי. ב-7 בפברואר ערך את הופעת הבכורה שלו בקליארי בהפסד 3-0 נגד אינטר מילאנו. ב-21 ביוני 2010, קליארי רכשה את ניינגולן. בתחילת אוקטובר 2013, האריך את חוזהו במועדון עד אוקטובר 2016.
ב-7 בינואר 2014 הושאל לרומא תמורת 3 מיליון אירו, עם אופציה לרכוש את כרטיס השחקן שלו בקיץ תמורת 6 מיליון אירו. ב-9 בינואר 2014 ניינגולן ערך את הופעת הבכורה שלו בניצחון 0-1 נגד סמפדוריה במסגרת הקופה איטליה. ב-22 בפברואר כבש ניינגולן את שער הבכורה שלו במועדון בניצחון 0-1 נגד בולוניה. בקיץ 2014 חתם רשמית במועדון.
ב-25 ביוני 2018 חתם נייגולן באינטר מילאנו תמורת 24 מיליון אירו. 
ב-5 באוגוסט 2019 הושאל לקליארי לעונה אחת.

קריירת נבחרת

ב-29 במאי 2009 הוא ערך את הופעת הבכורה שלו בנבחרת בלגיה נגד צ'ילה במסגרת גביע קירין. ב-5 במרץ 2014 הוא הבקיע את שער הבכורה שלו בתיקו 2-2 נגד חוף השנהב במסגרת משחק ידידות. ניינגולן זומן לסגל המורחב של הנבחרת לקראת מונדיאל 2014, אך לא נכלל בסגל הסופי.
ניינגולן נכלל בסגל נבחרת בלגיה ליורו 2016, השתתף בכל המשחקים והבקיע שני שערים.
ב-21 במאי 2018, לאחר שלא זומן לסגל נבחרת בלגיה למונדיאל בפעם השנייה ברציפות, פרש ניינגולן מהנבחרת.
פרויקט לון

סקירה כללית

במסגרת פרויקט לון פותחו בלוני הליום דקיקים באותה מעבדה שבה פותחו הטכנולוגיות החדישות של גוגל גלאס ושל ווימו. הבלונים ישדרו לכל חלקי העולם את תקשורת הנתונים של האינטרנט באופן אלחוטי, וזאת בזמן שהם מרחפים ברוח. עד כה נערכו מספר שיגורים ניסיוניים, ותקוותם של יוזמי הפרויקט היא שבלוני ההליום יצליחו להגיע לגובה של 20 ק"מ מעל פני כדור הארץ - בסטרטוספירה. לפי הצפי, הבלונים יאפשרו חיבור נוח יותר לרשת לכ-2.2 עד כ-4.8 מיליארדי בני אדם ברחבי העולם ובעיקר בארצות אסיה ואפריקה, שם נאלצים רבים לנדוד ממקום למקום כדי להתחבר לרשת.
לפי התוכנית, ישוגרו לאוויר כ-300 בלונים שייצרו טבעת על קו הרוחב הדרומי 40, עליו ממוקמות המדינות ניו זילנד, אוסטרליה, צ'ילה, אורוגוואי, פרגוואי וארגנטינה. במסגרת הניסויים המוקדמים שיגרה גוגל את בלוני ההליום מספר פעמים בשבוע בעמק הסיליקון, מה שהביא ללא מעט דיווחים בתקשורת המקומית על עדויות לעב"מים.
כל בלון צפוי להעניק שירותי אינטרנט לשטח שגודלו כ-1,250 קמ"ר, ללא הבחנה בין סוגי שטחים שונים. על מנת להשתמש בשירותי האינטרנט של פרויקט לון יהיה צורך במקלט מיוחד המתאים לרשת של פרויקט לון. הבלונים ישייטו בשכבת הסטרטוספרה, בה יש שכבות אוויר בעלי כיווני רוח קבועים, כך שבעזרת עלייה או ירידה בין השכבות ניתן יהיה לשלוט בבלון. בלוני ההליום צפויים להיות מקושרים לאנטנות מיוחדות על פני הקרקע: כל אנטנה מתקשרת עם הבלון שנמצא מעליה, וכל בלון מתקשר עם הבלונים שמסביבו כברשת אריג בתדרי ה-ISM, ומעביר את המידע בחזרה לתחנות ממסר קרקעיות, המתחברות לספקי האינטרנט המקומיים. הבלונים ייטענו לפי התוכנית מאנרגיית השמש ויישלטו מתחנת הבקרה של הפרויקט.
עיצובם המיוחד של המשדרים והבלונים הוא האמור ליצור יכולת של שידור בפס רחב ולמרחקים עצומים.
הסמינר התיכוני האמריקאי ע"ש אלכסנדר מוס

הסמינר האמריקאי ע"ש אלכסנדר מוס (AMHSI או HSI) היא תוכנית אקדמית אמריקאית המציעה סמסטר בחו"ל – בישראל. התוכנית היא אקדמית, המציעה נקודות זכות כלליות של אוניברסיטת מיאמי. תוכנית הלימודים משלבת סיורים בישראל וביקור באתרים היסטוריים. התוכנית פעילה לאורך כל השנה, והיא נמשכת מ-6 שבועות עד 18 שבועות.
הסמינר ממוקם בהוד השרון, בשטחי כפר הנוער מוסינזון.

היסטוריה

הסמינר נוסד בשנת 1972 על ידי הרב מוריס קיפר בשיתוף עם הפדרציה היהודית של מיאמי. הרעיון של הוראת היסטוריה במקום בו ההיסטוריה התרחשה היא הזדמנות חינוכית לחבר את התלמידים להיסטוריה והתרבות של ישראל.
 בהמשך גדל הפרויקט מעבר לפלורידה והפך לפרויקט ארצי, ומקדם בברכה תלמידים מכל רחבי צפון אמריקה, אוסטרליה, ואירופה.
Mina Kiá

רקע והפקה

הסרט פותח בסיוע תוכנית של האיחוד האירופי לתמיכה בקולנוע אפריקאי ולקידום זכויות האדם. הצילומים התבצעו בפורטו אלגרה וברחבי האי סאו טומה.
ארגאו יצרה את הסרט במטרה להאיר זרקור על הבעיות של ילדות ונשים בסאו טומה, לחשוף את הטאבו שבנושא, ולקדם את פתרון הבעיות בדרך חינוך. היא מציינת שאלימות ואפליה נגד נערות הן הסיבות העיקריות שהן נושרות מן הלימודים, ושהיא בכוונה לא אפשרה לדמותה הראשית, טוניה, להפסיק ללמוד בשל הדברים שהיא עוברת. "בחרתי להראות העצמה של נערה דרך חינוך... הסרט נועד לעורר דיון על נושא שהוא טאבו, ולעורר מודעות של אנשים למה שקורה, כדי לשנות את המנטליות ולעודד את המאבק על זכויות של נשים ושוויון מגדרי, דבר שאנו רחוקים מלהשיג בשלב זה."

תקציר העלילה

טוניה היא נערה שחולמת להיות עיתונאית. היא נשלחת על ידי משפחתה לגור עם דודיה בעיר הגדולה. הדודים מתייחסים אליה כאל משרתת, ומתעללים בה. היא אף עוברת אונס. נערות אחרות במצב דומה לשלה נושרות מן הלימודים ומוותרות על עתיד מקצועי, אך טוניה נאבקת להמשיך ללמוד ולהגשים את חלומה.

צאת הסרט

הסרט נבחר להקרנה במגוון פסטיבלי סרטים בינלאומיים, בעיקר דוברי פורטוגזית, ביניהם Kugoma – Mozambique Film Forum במפוטו שבמוזמביק, פסטיבל הסרטים הבינלאומי של סאו טומה ופרינסיפה - בו זכה בפרס הסרט הקצר הלאומי, פסטיבל הסרטים הבינלאומי Porto Femme, פסטיבל הסרטים האירופאי בכף ורדה, בשבוע הקולנוע האפריקאי ב"בית אנגולה" בברזיל, ועוד.
לכבוד יום השנה ה-29 להאמנה לזכויות הילד, נבחר הסרט להקרנה באירוע משותף של "אליאנס פרנסייז" (Alliance Française) ויוניצ"ף ב-23 בנובמבר 2018, והסרט גם הוקרן בערוץ הטלוויזיה הבינלאומי RTF ב-3 בנובמבר 2018.
שלמה קראוס

שלמה קראוס הוא משורר, עיתונאי, עורך ומוציא לאור ישראלי.

ביוגרפיה

מו"ל של הוצאת השירה "פלונית" המוציאה לאור סדרת מחזורי שירה צעירה, לשעבר עורך כתב העת לשירה "אורבניה". בהוצאתו פרסם וקידם קראוס מספר משוררים חדשים וותיקים כגון חגית גרוסמן, יהודה ויזן, מרחב ישורון, יואב עזרא ורועי צ'יקי ארד. ככתב במוסף הספרותי של "ידיעות אחרונות" ובעיתונים ובכתבי עת שונים חקר אספקטים שונים של תחום השירה וביקורת השירה. קראוס משתף פעולה עם כתבי העת לשירה "מעין", "הו!", "עכשיו", "מטעם" ובערבי ופסטיבלי שירה מאוחדים.
בתחום העיתונות כתב עבור "ידיעות אחרונות", "טיים אאוט תל אביב", "גלובס" וגופים נוספים, כמו כן מפרסם טור אישי באתר ynet העוסק בנושאים חברתיים ופוליטיים. 
קראוס לקח חלק פעיל במחאה החברתית בקיץ 2011 וכעבור שנה נעצר על ידי המשטרה באירוע בו נופצו שמשות של בנק בגן העיר על ידי מפגינים.
במרץ 2009 נבחר לאחד ממאה המשפיעים ביותר על תל אביב בתחום השירה של עיתון ידיעות תל אביב. בספטמבר 2012 נבחר לאחד מ-15 אנשי השנה של "עכבר העיר" בעקבות תרומתו לניסוח ערכי המחאה החברתית וביטויה בטקסטים שכתב. 
שלמה קראוס היה נשוי לשחקנית ריקי בליך. ב-2009 נולדה בתם היחידה, נעמי. בנובמבר 2011 השניים התגרשו.
דרבן מצויץ

מאפיינים

הדרבן המצויץ הוא דרבן גדול שאורכו 61-83 ס"מ ומשקלו 13-27 ק"ג, השני בגודלו אחרי דרבן הכף. הוא בעל קוצים שחורים-לבנים ושערות לבנות לאורך הגוף. הקוצים מזדקרים מהגב כלפי מעלה עד לעורף, ומכאן השם מצויץ. גם זנבו ארוך אבל אינו בולט. הראש קטן והעיניים והאוזניים אינם בולטות. כמו לרוב המכרסמים השיניים הקדמיות מתפתחות ביעילות, מה שעוזר לדרבן לכרסם כמעט כל דבר כולל גזעי עצים.
הדרבן חי במגוון אזורים מסוואנות עד מדבריות ואזורים הרריים. הדרבן הוא יצור החי בבדידות או עם בן זוג אחד ויוצא מהמאורה בלילה לאכול. הם צמחוניים וניזונים מעשבים, שורשים ופקעות. עם זאת מדי פעם הם יגוונו בנבלות, חרקים ואף חולייתנים קטנים. יש להם מעיים מגודלות העוזרות להם לעכל חומרים קשיחים.
לדרבנים יש מעט מאוד טורפים בטבע הכוללים אריות, נמרים או צבועים. כשטורף מתקרב הדרבן מקשיח את הקוצים וגורם להם לקרקש ביחד, מה שעשוי להבהיל את הטורף. אם זה לא עוזר הדרבן תוקע את הקוצים לתוך איבר רגיש כמו החוטם או הכפות והקוצים נתלשים. הפצע עשוי להזדהם ולגרום לפציעה קטלנית לעיתים. גם אנשים שהפתיעו דרבנים כבר מתו מהפציעות.
כמה להקות אריות באפריקה צדים דרבנים בתדירות גבוהה, כאשר כמה לביאות מטרידות את הדרבן ומסיחות את דעתו, בעוד אחרות נעות אליו מהכיוון הנגדי ונושכות את אפו. עם זאת זהו ציד מסוכן ולעיתים חלק מהלביאות נדקרות בכפותיהם או בפניהם.
ג'ון קולינס (כדורסלן)

נעורים וקריירת מכללות

קולינס נולד בלייטון שביוטה. שני הוריו שירתו בצבא, והוא גדל בגואם, בטורקיה, באיי הבתולה (עם הורי אמו), במדינת וושינגטון ובווסט פאלם ביץ' שבפלורידה. בנעוריו התגרשו הוריו, והוא נותר עם אמו. בתקופת לימודיו בתיכון נבחר לכדורסלן השנה בפלורידה בתיכונים דרג 4A. 
בשנים 2015–2017 שיחק בליגת המכללות בקבוצת הכדורסל של אוניברסיטת וייק פורסט. בשנתו הראשונה היה שחקן מחליף וקלע 7.3 נקודות בממוצע למשחק. בשנתו השנייה פתח בכל 33 משחקי הקבוצה והשיג ממוצעים של 19.2 נקודות ו-9.8 ריבאונדים למשחק. וייק פורסט הודחה בסיבוב הראשון של טורניר אליפות המכללות. בתום העונה נבחר לחמישיית העונה ולשחקן המשתפר של ליגת ה-ACC. לאחר שתי עונות החליט לוותר על המשך לימודיו באוניברסיטה והעמיד עצמו לבחירה בדראפט ה-NBA.

קריירה מקצועית

בדראפט 2017 נבחר קולינס במקום ה-19 על ידי אטלנטה הוקס. לאורך עונת הרוקי שלו קלע 10.5 נקודות בממוצע למשחק, ובסיומה נבחר לחמישיית הרוקיז השנייה של העונה.
מעסיק

מעסיק או מעביד הוא כל אדם וכל ארגון שנותנים לעובדים שכר בתמורה לעבודתם. לעיתים ניתן השכר לפי מספר שעות העבודה, ולעיתים לפי סכום שנקבע מראש לתקופת העבודה. כמו כן לעיתים מחולק שכרם של עובדים, ובכלל זה עובדים על בסיס משכורת, לשכר בסיס ולשכר עבור פעולות נוספות, כגון שעות נוספות. 
מעבידים יכולים להיות אנשים פרטיים השוכרים, למשל, שמרטף, אשר עובד בשכר שעה; אך יכולים להיות גם תאגידים גדולים ומוסדות ממשלתיים אשר מעסיקים אלפי אנשים. במרבית החברות המערביות, הממשלות הן המעסיק הגדול ביותר, אבל רוב כוח העבודה מועסק במגזר הפרטי בעסקים קטנים ובינוניים. 
המעסיק הוא ששולט על הבסיס היצרני של מקום העבודה ועל ההון והמשאבים במקום העבודה. גם תוצר קניין רוחני של העובד מצוי בדרך כלל בחזקת המעסיק.

הגדרה

בדיני העבודה יש התייחסות נרחבת לזכויות וחובות של המעסיק, אך אין בהם הגדרה למושג בסיסי זה. בהעסקה על ידי קבלן כוח אדם מקובל להבחין בין המעסיק הפורמלי, שהוא הקבלן, ובין המעסיק בפועל, שהוא רוכש השירותים מהקבלן, שאצלו נעשית העבודה. האחריות לציות לדיני העבודה מוטלת בראש ובראשונה על הקבלן, אך אחריות מסוימת מוטלת על המעסיק בפועל. בעבודה במסגרת אשכול חברות, זהות המעסיק אינה חד משמעית.
בפקודת הנזיקין מוגדר מעביד: "מי שיש לו ביחסיו עם אדם אחר שליטה גמורה על הדרך שבו אדם אחר מבצע עבודה בשבילו, ואילו הוא עצמו אין עליו מרות דומה לגבי אותה עבודה". בסעיף 82(ב) לפקודת הנזיקין, מוגדר מעביד, לעניין סעיף זה: "החייב לפי החוק בתשלום דמי הביטוח בעד המבוטח, לרבות מי שהמעביד אחראי למעשהו לפי סעיף 13 לפקודה זו". על פי פסיקת בית המשפט העליון, הגדרה זאת חלה גם על חוק הביטוח הלאומי. בשנת 1997 ברוב של 3 נגד 2 החליטו שופטי בית המשפט העליון שהמונח "מעביד" בסעיף 82(ב) לפקודת הנזיקין אינו כולל "עובד עצמאי". 
בשנת 2014 תוקנו חוק הביטוח הלאומי ופקודת מס הכנסה והוכללה בהם ההגדרה שמעביד ומעסיק הם: "מי שמעסיק אדם במסגרת יחסי עבודה".

בחירת מינוח לחקיקה

המונח ששימש בחוקי מדינת ישראל לציון המעסיק היה "מעביד". מונח זה ספג ביקורת בתחילת 1951 מצד חבר הכנסת יעקב גיל מהציונים הכלליים שטען שבכל מקום בתנ"ך שבו מופיע השורש להעביד הוא מופיע בקונטציה שלילית ועל כן יש להשתמש במקום זאת במונח "נותן עבודה". הצעתו של גיל לא נתקבלה, בגלל הטענה שהמונח "נותן עבודה" מעביר קונטציה של חסד שניתן לעובד. 
ביולי 2014 אישרה הכנסת חוק הקובע שב-45 מחוקי מדינת ישראל, שבהם מופיע המונח "מעביד" על הטיותיו, הוא יוחלף למונח "מעסיק". דברי ההסבר להצעת החוק נימקו זאת: "למונח מעביד, על הטיותיו, עלולה להיות משמעות שלילית, המתקשרת בין היתר לניצול, שיש בה כדי להשפיע על השיח המשפטי והציבורי כלפי מי שמעסיק עובדים. לפיכך מוצע להחליף מונח זה במונח מעסיק, שאינו טעון במשמעות שלילית כאמור." גם לאחר תיקון זה מתקיימים מאות מופעים של המושג "מעביד" בפקודת מס הכנסה, בחוק הביטוח הלאומי, בחוק ביטוח בריאות ממלכתי ובחוקים נוספים.
טולי תעלולי

טולי תעלולי היא סדרת ספרים לילדים מאת גלילה רון פדר עמית. הספר הראשון בסדרה נכתב בשנת 1990. יצאו לאור 30 ספרים בסדרה. את הספרים איירה אורה איל.
מניה רגילה

מניה רגילה (common stock או ordinary share) היא מניה המקנה זכויות הצבעה באספה הכללית של בעלי המניות הרגילות וזכות להשתתפות בחלוקת רווחים או בחלוקת נכסי החברה במקרה של פירוק. מניות רגילות מייצגות את שכבת המניות הנמוכה ביותר בחברה, למשל ביחס למניות בכורה, להן יש עדיפות בזכויות החלוקה. לכל מניה רגילה יש ערך נקוב המייצג את חלקה בסך הערך הנקוב שהונפק בחברה באותו סוג מניות. בחברות הנסחרות בבורסה בישראל ערכן הנקוב של מרבית המניות הרגילות הוא 1 שקל חדש. 
בחברות בהן קיימים מספר סוגים של מניות רגילות, זכויות ההצבעה של בעלי המניות הרגילות מחושבות בהתאם למספר המניות המוחזקות, לפיכך מניה רגילה אחת של 1 ש"ח ערך נקוב מייצגת אותם קולות הצבעה שמייצגת מניה רגילה 5 ש"ח. עם זאת, הזכות לקבלת רווחים נקבעת על פי הערך הנקוב ולכן בעת חלוקת רווחים מניה 5 ש"ח ערך נקוב מקנה זכות לקבל פי 5 רווחים מהזכות שמקנה מניה 1 ש"ח ערך נקוב.